מספר פנימי: 2006578

הכנסת העשרים

**יוזמים: חברי הכנסת** **רועי פולקמן**  
 **מירב בן ארי**  
 **שולי מועלם-רפאלי**  
 **איילת נחמיאס ורבין**  
 **אלי אלאלוף**  
 **עבד אל חכים חאג' יחיא**  
 **זאב בנימין בגין**  
 **איימן עודה**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/4088/20

**הצעת חוק החברות (תיקון – עסק חברתי), התשע"ז–2017**

|  |  |  |  |  |  |  |  |
| --- | --- | --- | --- | --- | --- | --- | --- |
| תיקון סעיף 1 |  | בחוק החברות, התשנ"ט–1999[[1]](#footnote-2), (להלן – החוק העיקרי), בסעיף 1, אחרי ההגדרה "חברה קשורה" יבוא: | | | | | |
|  |  | ""חברה שהיא עסק חברתי" – כמשמעותה בפרק ראשון ב', בחלק התשיעי;" | | | | | |
| תיקון סעיף 11 | 2. | בסעיף 11 לחוק העיקרי, אחרי סעיף קטן (ב) יבוא: | | | | | |
|  |  | "(ג) על אף האמור בסעיף קטן (א), חברה שהיא עסק חברתי רשאית להעדיף בעניין מסוים את המטרה החברתית שנקבעה בתקנונה על פני השאת רווחיה." | | | | | |
| תיקון סעיף 345לד | 3. | בסעיף 345לד לחוק העיקרי, אחרי סעיף קטן (4) יבוא: | | | | | |
|  |  | "(4א) מימון פעולות של חברה שהיא עסק חברתי על פי חוק זה או שותפות שהיא עסק חברתי." | | | | | |
| תיקון סעיף 40 | 4. | בסעיף 40 לחוק העיקרי, אחרי פסקה (3) יבוא: | | | | | |
|  |  | "(4) שינוי תקנון שבעקבותיו הופכת חברה או חברה לתועלת הציבור לחברה שהיא עסק חברתי כאמור בסעיף 345נד. | | | | | |
|  |  | (5) שינוי תקנון שבעקבותיו מוגבלת החברה בחלוקת הרווחים לבעלי מניותיה." | | | | | |
| הוספת פרק ראשון ב' | 5. | אחרי סעיף 345נג לחוק העיקרי יבוא: | | | | | |
|  |  | פרק ראשון ב': חברה שהיא עסק חברתי | | | | | |
| הוספת סעיפים 345נד – 345סד | 6. | אחרי סעיף 345נג לחוק העיקרי יבוא: | | | | | |
|  |  | "הגדרה | | | 345נד. | 1. חברה שהיא עסק חברתי היא חברה שפעילותה מכוונת למימוש מטרות חברתיות שנקבעו בתקנונה שלא במסגרת תרומות לגופים אחרים. | |
|  |  |  |  |  |  | 1. חברה שהיא עסק חברתי רשאית לקבוע בתקנונה מגבלה על חלוקת דיבידנד או מניות הטבה לבעלי מניותיה. מגבלת חלוקת רווחים ככל שתקבע לא תעלה על 50% מהרווחים הניתנים לחלוקה. | |
|  |  |  |  |  |  | 1. הגבלה על חלוקת רווחים כאמור, ככל שתקבע, תחול רק לאחר שהחברה חילקה רווחים לבעלי המניות בסכום השווה לסך ההשקעות ההוניות שלהם בחברה בתוספת הצמדה למדד הידוע במועד ביצוע ההשקעה; למרות האמור בסעיף זה, בשום מקרה, לא תחול מגבלה על חלוקת רווחים לבעל מניות שהינו עמותה רשומה או חברה לתועלת הציבור . | |
|  |  |  | | |  | 1. בפרק זה – | |
|  |  |  |  |  |  | "מטרות חברתיות" – מטרה אשר עניינה בנושאים כמפורט בתוספת השנייה; השר, באישור ועדת החוקה חוק ומשפט של הכנסת, רשאי לשנות את התוספת השנייה. | |
|  |  |  |  |  |  | 1. בכפוף לאמור במפורש בסימן זה יראו בחברה שהיא עסק חברתי חברה לכל דבר ועניין, וכל עוד לא נקבע במפורש אחרת, הוראות חוק זה יחולו עליה בשינויים המחויבים. | |
|  |  | בקשה לרישום עסק חברתי | | | 345נה. | 1. בקשה לרישום עסק חברתי תוגש בידי המייסדים לרשם החברות (להלן – הרשם) ויצוינו בה שם העסק החברתי ומטרותיו; לבקשה יצורפו, בשני עותקים, המסמכים האלה: | |
|  |  |  |  |  |  |  | 1. מסמכים לפי סעיף 8, לרבות תקנון שבו נקבע כי החברה היא חברה שהיא עסק חברתי לפי דרישות פרק זה ובו מפורטת המטרה החברתית למענה מתכוונת החברה לפעול; |
|  |  |  |  |  |  |  | 1. הצהרה של הדירקטורים הראשונים על נכונותם לכהן כדירקטורים בחברה שהיא עסק חברתי, בנוסח הצהרת דירקטורים, בשינויים המחויבים; |
|  |  |  |  |  |  |  | 1. בחברה שהיא עסק חברתי אשר בתקנונה נקבעה מגבלה על חלוקת הרווחים, תצורף לבקשה לרישום גם הצהרת בעלי המניות כי ידוע להם שמתבקש רישומה של חברה שהיא עסק חברתי המוגבלת בחלוקת מניותיה. |
|  |  |  |  |  |  | 1. לאחר הגשת הבקשה, וכל עוד לא נרשמה חברה כעסק חברתי, יכיר הרשם בכל בקשה לשינוי או לתיקון פרט כאמור בסעיף קטן (א), אם חתומים עליה רוב המייסדים החתומים על הבקשה המקורית; ובלבד שהוכח להנחת דעתו, כי הודעה על החלטה להגיש בקשה לשינוי או לתיקון, נשלחה לכל המייסדים בדואר רשום 14 ימים לפחות לפני מועד הגשתה. | |
|  |  |  |  |  |  | 1. השר רשאי לקבוע טפסים להגשת בקשה לפי סעיף זה וכן מסמכים נוספים שיצורפו לבקשה. | |
|  |  | פנקס עסקים חברתיים | | | 345נו. | 1. הרשם ינהל פנקס של חברות שהן עסק חברתי. (בפרק זה – הפנקס). | |
|  |  |  |  |  |  | 1. הפנקס יהיה פתוח לעיון הציבור וכל אדם רשאי לעיין בו. | |
|  |  |  |  |  |  | 1. השר רשאי לקבוע אילו פרטים ייכללו בפנקס. | |
|  |  | רישום עסק חברתי | | | 345נז. | הוגשה בקשה בהתאם לסעיף 345נה, יירשום הרשם את העסק החברתי בפנקס העסקים החברתיים זולת אם ראה עצמו מנוע מלעשות כן. | |
|  |  | ציון עס"ח בצד שם החברה | | | 345נח. | (א) חברה שהיא עסק חברתי הרשומה בפנקס תציין, בצד שמה, בכל מסמך, שילוט או פרסום היוצא מטעמה, את הסיומת "עסק חברתי" או "(עס"ח)". | |
|  |  |  |  |  |  | (ב) חברה שאינה עסק חברתי וכן עסק חברתי שלא נרשם בפנקס, לא תציין בצד שמה את הסיומת האמורה בסעיף קטן (א), ולא תציג עצמה בדרך אחרת כחברה שהיא עסק חברתי. | |
|  |  |  |  |  |  | (ג) חברה שהיא עסק חברתי תגיש בנוסף לדין וחשבון שנתי ודיווחים נוספים בהם היא מחויבת לפי סעיפים 141-140, גם דוח מילולי שנתי אודות פעילותה למען מטרותיה החברתיות והשגתן, בהתאם לדרישות הרשם (להלן – דוח השפעה חברתית); דוח השפעה חברתית, יאושר בידי האסיפה הכללית ויוגש לא יאוחר ממועד הגשת הדוח הכספי ויפורסם על ידי החברה באתר האינטרנט של החברה או במשרדיה ויהיה פתוח לציבור. | |
|  |  | סייג לשינוי תקנון | | | 345נט. | 1. על אף הוראות סעיף 20, חברה שהיא עסק חברתי אינה רשאית לשנות, במישרין או בעקיפין, את המטרות הקבועות בתקנונה אלא בכפוף לאישור ההחלטה באסיפה הכללית ברוב מיוחד של 75 אחוזים מן המשתתפים בהצבעה וקבלת אישור הרשם; הרשם יחליט בבקשה לשינוי מטרות חברה שהיא עסק חברתי, אם שוכנע כי בנסיבות העניין נכון וצודק לעשות כן ובתנאים ובהסדרים שיקבע. | |
|  |  |  |  |  |  | 1. על אף הוראות סעיף 20, חברה שהיא עסק חברתי אינה רשאית לשנות, במישרין או בעקיפין, את ההוראות בתקנונה הנוגעות לייעוד הנכסים בפירוק, או את ההוראות בתקנונה המאפשרות או מגבילות חלוקת רווחים או מניות הטבה אלא בכפוף לאחת משתי הדרכים הבאות: | |
|  |  |  |  |  |  |  | (1) קבלת החלטה באסיפה הכללית של החברה ברוב מיוחד של 90 אחוזים מן המשתתפים בהצבעה וקבלת אישור הרשם; |
|  |  |  |  |  |  |  | (2) באישור של בית המשפט. |
|  |  | חלוקה אסורה | | | 345ס. | (א) על אף הוראות סעיף 301, חברה שהיא עסק חברתי אינה רשאית לבצע חלוקת רווחים, במישרין או בעקיפין, בניגוד לאמור לעניין זה בתקנון החברה, וכל חלוקת רווחים שבוצעה על ידה בניגוד לאמור בתקנון החברה, תיחשב לענין חוק זה כחלוקה אסורה. | |
|  |  | מיזוג | | | 345סא. | 1. חברה שהיא עסק חברתי רשאית להתמזג, לפי הוראות חוק זה, עם חברה שהיא עסק חברתי ובלבד שנוסף על האישורים הנדרשים לצורך מיזוג לפי חוק זה, ניתן למיזוג אישור הרשם. | |
|  |  |  | | |  | 1. הרשם לא יאשר מיזוג כאמור בסעיף זה אלא אם כן שוכנע כי בנסיבות הענין צודק ונכון לעשות כן, בשים לב למטרות החברות המתמזגות ולפעילותן לפני המיזוג, ובתנאים והסדרים שיקבע. | |
|  |  | פירוק | | | 345סב. | 1. חברה שהיא עסק חברתי תפורק בידי בית המשפט או בדרך של פירוק מרצון לפי הוראות פקודת החברות, בכפוף לאמור בפרק זה. | |
|  |  |  |  |  |  | 1. נוסף על עילות הפירוק הקבועות בפקודת החברות ובחוק זה, רשאי בית המשפט להורות על פירוק חברה שהיא עסק חברתי אם פעולות החברה מתנהלות בניגוד לחוק או למטרותיה הקבועות בתקנונה. | |
|  |  |  |  |  |  | 1. יתרת נכסיה של חברה שהיא עסק חברתי שפורקה, יועברו לחבריה; על אף האמור לעיל, מתוך יתרת נכסיה של חברה שהיא עסק חברתי אשר בתקנונה קיימת מגבלה על חלוקת הרווחים שלה, יהיו בעלי המניות זכאים לקבל מיתרת נכסיה סכום השווה לגובה ההשקעות ההוניות שלהם בחברה, אם לא נמשך על ידי הבעלים עד ליום הפירוק ומתוך יתרת הנכסים אשר תוותר לאחר מכן, יועבר החלק היחסי מנכסים אשר אינו מותר בחלוקה, לעמותה או לחברה לתועלת הציבור שמטרותיהן דומות ולא יחולק לחבריה. | |
|  |  | העברת נכסים | | | 345סג. | 1. חברה שהיא עסק חברתי לא תעביר לאחר, ללא תמורה ההולמת את ערך הנכס, במישרין או בעקיפין, נכסים, לרבות כספים (בסעיף זה – העברת נכסים), אלא אם שוכנע דירקטוריון החברה כי העברת הנכסים מתחייבת לשם מימוש המטרות החברתיות של החברה והתמורה החסרה שלא התקבלה בגין הנכס, נרשמת כתרומה. | |
|  |  |  |  |  |  | 1. נעשתה העברת נכסים אסורה רשאי בית המשפט, בכפוף להוראות סעיף קטן (ג), לבקשת דירקטור בחברה או בעל מניה בחברה, להורות כי יהיה על נושא משרה בחברה שידע או היה עליו לדעת על העברת הנכסים, להשיב לחברה את הנכסים שהועברו כאמור או את שווים, כולם או חלקם. | |
|  |  |  |  |  |  | 1. בית המשפט לא יחייב נושא משרה בהשבה כאמור בסעיף קטן (ב) אם הוכיח נושא המשרה אחד מאלה: | |
|  |  |  |  |  |  |  | 1. שנקט את כל האמצעים הסבירים כדי למנוע את העברת הנכסים; |
|  |  |  |  |  |  |  | 1. שהסתמך בתום לב על מידע מאת בעל תפקיד בחברה המוסמך לכך כי העברת הנכסים אינה כאמור בסעיף קטן (א); |
|  |  |  |  |  |  |  | 1. כי פעל בתום לב וכי בשל נסיבות הענין המיוחדות לא היה עליו לדעת כי העברת הנכסים הייתה בניגוד להוראות פרק זה. |
|  |  |  |  |  |  | 1. בית המשפט רשאי שלא לחייב מי מהמנויים בסעיף קטן (א) להשיב את הנכסים שהועברו או את שוויים, כולם או חלקם, אם הנכסים או שוויים הוחזרו לחברה. | |
|  |  | תניה | | | 345סד. | אין להתנות על הוראות פרק זה." | |
| תיקון סעיף 343 | 7. | בסעיף 343 לחוק העיקרי, אחרי סעיף קטן (ב) יבוא: | | | | | |
|  |  | "(ג) הפיכת חברה שהיא עסק חברתי לחברה שאינה עסק חברתי או הפיכת חברה שאינה עסק חברתי לחברה שהיא עסק חברתי, תיעשה באחת הדרכים המפורטות בסעיף 345נט לעניין שינוי תקנון החברה באשר לחלוקת רווחי החברה. | | | | | |
|  |  | (ד) הפיכת חברה לתועלת הציבור לחברה שהיא עסק חברתי תיעשה בכפוף לאישור של 90 אחוזים מבעלי מניות החברה ובכפוף לאישור הרשם אשר רשאי לקבוע תנאים נוספים לעניין זה או באישור של בית משפט; השר רשאי לקבוע הוראות ותנאים נוספים להפיכת חברה לתועלת הציבור לחברה שהיא עסק חברתי. " | | | | | |
| תיקון פקודת השותפויות | 8. | בפקודת השותפויות [נוסח חדש], התשל"ה–1975[[2]](#footnote-3) (להלן – פקודת השותפויות) – | | | | | |
|  |  | (1) בסעיף 1, אחרי ההגדרה "שותפות" יבוא: | | | | | |
|  |  |  | ""שותפות שהיא עסק חברתי" – שותפות אשר נרשמה לפי הוראות סעיף 7 לפקודה זו. שותפות שהיא עסק חברתי יכולה להיות מוגבלת או שאינה מוגבלת". | | | | |
|  |  | (2) בסעיף 7, האמור בו יסומן (א) ולאחריו יבוא: | | | | | |
|  |  |  | "(ב) הודעה על רישומה של שותפות שהיא עסק חברתי תכלול בנוסף לאמור בסעיף קטן (א) גם את אלה: | | | | |
|  |  |  |  | (1) המטרה החברתית של השותפות; לעניין זה - "המטרה החברתית" - מטרה אשר עניינה בנושאים המפורטים בתוספת השנייה לחוק החברות או השקעה בחברות או שותפויות הרשומות כעסק חברתי; | | | |
|  |  |  |  | (2) הצהרה חתומה בידי השותפים לפיה ידוע להם כי מדובר בשותפות שהיא עסק חברתי וכי הם מתחייבים לפעול במסגרת השותפות גם למען המטרה החברתית שלה. למרות האמור, בשותפות מוגבלת תיחתם ההצהרה על ידי השותף הכללי. | | | |
|  |  |  | (ג) הרשם ירשום שותפות שהיא עסק חברתי אם מצא כי קוימו כל הדרישות לפי פקודה זו בקשר לרישום ולכל עניין שהוא. | | | | |
|  |  |  | (ד) לאחר רישום שותפות שהיא עסק חברתי תמסר לשותפות תעודת התאגדות שבה יצוין כי היא שותפות שהיא עסק חברתי. | | | | |
|  |  |  | (ה) הוראות הפקודה יחולו, בשינויים המחויבים על שותפות שהיא עסק חברתי. | | | | |
|  |  |  | (ו) הרשם רשאי לקבוע טפסים להגשת בקשה לפי סעיף זה וכן מסמכים נוספים שיצורפו לבקשה. | | | | |
|  |  |  | (ז) הרשם ינהל פנקס של שותפויות שהן עסק חברתי. (בפרק זה – הפנקס); הפנקס יהיה פתוח לעיון הציבור וכל אדם רשאי לעיין בו. | | | | |
|  |  |  | (ח) שותפות שהיא עסק חברתי הרשומה בפנקס ככזו תציין, בצד שמה, בכל מסמך, שילוט או פרסום היוצא מטעמה, את הסיומת "עסק חברתי". | | | | |
|  |  |  | (ט) שותפות שלא נרשמה בפנקס כעסק חברתי לא תציין בשמה את הסיומת "עסק חברתי"." | | | | |
|  |  | (3) בסעיף 58, האמור בו יסומן (א) ולאחריו יבוא: | | | | | |
|  |  |  | "(ב) ברישומה של שותפות מוגבלת שהיא עסק חברתי תצורף להודעה גם הצהרת השותף הכללי לפיה ידוע לו כי מדובר בשותפות שהיא עסק חברתי וכן התחייבות השותף הכללי לפעול למען המטרה החברתית של השותפות." | | | | |
|  |  | (4) בסעיף 61, אחרי סעיף קטן (ו) יבוא: | | | | | |
|  |  |  | "(ז) בשותפות מוגבלת שהיא עסק חברתי יפורטו בתקנות השותפות המטרות החברתיות של השותפות, מגבלות חלוקת רווחים לשותפים ככל שישנן והתחייבות לפעול במסגרת השותפות גם להשגת המטרה החברתית של השותפות. בכל מקרה, מגבלת חלוקת רווחים, ככל שתהיה, לא תעלה על 50 אחוזים מהרווחים לחלוקה, לא תחול על שותפים שהם חברה שהיא עסק חברתי, עמותה, חברה לתועלת הציבור תכנס לתוקף רק לאחר חלוקת רווחים בגובה השווה לסכום אשר הושקע על ידי השותפים בהון השותפות. | | | | |
|  |  |  | (ח) בשותפות מוגבלת שהיא עסק חברתי יעביר השותף הכללי לשותפים המוגבלים בנוסף לדיווחים אחרים בהם הוא מחויב לפי תקנות השותפות או לפי כל דין, גם דוח מילולי שנתי אודות פעילות השותפות למען מטרותיה החברתיות והשגתן (להלן – דוח מילולי חברתי) ואם מדובר בשותפות מוגבלת ציבורית שהיא עסק חברתי, יעביר השותף הכללי את הדוח המילולי-חברתי גם למחזיקי יחידות ההשתתפות." | | | | |
|  |  | (5) בסעיף 62, אחרי סעיף קטן (ג) יבוא: | | | | | |
|  |  |  | "(ד) שותפות שהיא עסק חברתי אינה רשאית לשנות, במישרין או בעקיפין, את המטרות הקבועות בתקנות השותפות אלא בכפוף לאישור כלל השותפים בשותפות או באישור הרשם ובשותפות מוגבלת ציבורית באמצעות קבלת החלטה ברוב של 75 אחוזים מבין מחזיקי יחידת ההשתתפות המשתתפים בהצבעה. | | | | |
|  |  |  | (ה) שותפות מוגבלת שהיא עסק חברתי אינה רשאית לשנות, במישרין או בעקיפין, את ההוראות בתקנות השותפות הנוגעות לייעוד הנכסים בפירוק, או את ההוראות בתקנונה המאפשרות או מגבילות חלוקת רווחים בכפוף לאמור בסעיף זה ובכפוף לאשור ההחלטה באמצעות כלל השותפים בשותפות ובשותפות מוגבלת ציבורית באמצעות קבלת החלטה ברב של 90 אחוזים מבין מחזיקי יחידות ההשתתפות ואישור בית המשפט." | | | | |

דברי הסבר

מטרתה של הצעת חוק זו היא יצירת מבנה משפטי המתאים לצרכיו של עסק חברתי.

עסקים חברתיים (Social Enterprises) הם ארגונים העושים שימוש בפעילות עסקית לשם השגת מטרות חברתיות. עסקים חברתיים מוקמים בדרך כלל על ידי ארגוני מגזר שלישי כדרך לקידום מטרותיהם החברתיות בדרכים שאינן נשענות על כספים פילנתרופיים, או על ידי יזמים עצמאיים בעלי חזון חברתי המבקשים לקדמו במסגרת פעילות השוק העסקי. ניתן לומר כי המאפיין המייחד עסק חברתי הוא המטרה החברתית העומדת ביסוד הקמתו והיא המטרה העיקרית לפעולתו לצד המטרה הפיננסית לפיה העסק יניב רווחים.

המאפיינים הייחודיים של עסקים חברתיים הוא היותם ארגונים היברידיים או בעלי שורה תחתונה כפולה, דהיינו ארגונים המחויבים הן להשגת המטרה החברתית והן להשגת המטרה העסקית (הפקת רווחים וחלוקתם). בשל האופי ההיברידי של עסקים חברתיים ניצבים עסקים אלה בפני אתגרים הייחודיים להם, הנובעים ממחויבותם לשני עולמות תוכן, החברתי והעסקי. למחויבותו של העסק החברתי למטרותיו החברתיות יש בדרך כלל מחיר כלכלי המבדיל בין העסק החברתי ובין עסקים אחרים בשוק בו הוא פועל, כגון הוצאות הנובעות מהעסקת אוכלוסייה מוחלשת, או תפוקה נמוכה כתוצאה מהעסקת אוכלוסייה זו או פיתוח טכנולוגיה עבור שוק שאינו מספיק אטרקטיבי לאור גודלו או בשל וחוסר יכולת לשלם. המחיר הכלכלי של מימוש המטרה החברתית משפיע על פעילותו השוטפת של עסק החברתי, על מידת רווחיותו ועל גיוס ההון הנחוץ לפעילותו.

כאמור, לא קיימת הגדרה אחידה ומוסכמת לעסקים חברתיים בישראל ובעולם. ההגדרות מושפעות ממשתנים שונים כגון מטרותיו של הגוף המגדיר, הפרקטיקה של העוסקים בתחום, האקלים הגיאוגרפי והתרבותי בו פועל העסק או מקורות המימון העומדים לרשות עסק כזה. בכל העולם ובישראל פועלים עסקים חברתיים במסגרות משפטיות מגוונות. עסקים חברתיים עשויים לפעול במסגרת של ארגון ללא מטרת רווח, ארגון שיתופי, חברה פרטית או מסגרות התאגדותיות אחרת הקיימות בעולם. מהותו של עסק חברתי אינה נובעת בהכרח מאופן התאגדותו של העסק. עם זאת, למסגרת המשפטית בה פועל העסק החברתי יש השלכות בתחומים שונים המשפיעות על אופן התנהלותו של העסק. במקרים לא מעטים ההיברידיות של העסק החברתי וצרכיו הייחודיים אינה תואמת את המסגרת המשפטית בה פועל העסק. חוסר התאמה זה עשוי לפגוע ביכולתו להתחרות בשוק, ביכולת לגייס מימון מסוגים שונים לפעילותו, לשווק את מוצריו ועוד.

חסרונה של הגדרה משפטית לעסק חברתי מהווה היום מכשול בפני יוזמות שונות להכרה בעסקים חברתיים במסגרות ממשלתיות ומקומיות, וליצירת מדיניות וסביבה רגולטורית תומכת להתפתחותם של עסקים אלה.

על עסקים חברתיים הפועלים במסגרת של תאגידים שלא למטרת רווח (עמותה וחברה לתועלת הציבור) חלים כללי הניהול התקין שפורסמו בשנת 2014 על ידי רשם העמותות ובהן פרק העוסק בפעילות עסקית על ידי עמותות. ההנחיות הקיימות מגבילות את היכולת של עמותות וחברות לתועלת הציבור לקיים פעילות עסקית במסגרת נפרדת או להשקיע בתאגידים המקיימים פעילות עסקית למען מטרות ציבוריות, ובפרט במסגרת של שותפות עם גורמים פרטיים. יצוין כי גמישות בכל הנוגע לשותפות בין עמותות וחברות לתועלת הציבור לבין גורמים פרטיים חשובה ביותר לשם התפתחות שוק ההשקעות החברתיות, קרי המשאבים המושקעים במיזמים היברידיים, שכן היא יכולה להוות פלטפורמה לגיוון מקורות ההון אשר יכולים לעמוד לטובת עסקים חברתיים.

יצירת מבנה משפטי ייחודי לעסקים חברתיים תסייע לשם עידוד ההשקעה בעסקים חברתיים על ידי יצירת תמריצים להשקעות בעסקים אלה כדוגמת אלה הקיימים בתחומים מועדפים כגון תחום ההיי טק.

פיתוחם של עסקים חברתיים נתמך בישראל על ידי מדיניות הממשלה כמסגרת לקידום מטרות חברתיות. תמיכה זו של הממשלה בקידום עסקים חברתיים באה לידי ביטוי בהקמת שתי קרנות יוזמה להשקעה בעסקים חברתיים הפועלים בתחום התעסוקה של אוכלוסיות מוחלשות. השולחן העגול התלת מגזרי אשר פעל במשרד ראש הממשלה הגדיר עסק חברתי בהגדרה המותאמת למסגרת המשפטית בה מופעל העסק: עסק חברתי המופעל על ידי ארגון ללא מטרת רווח ועסק חברתי הפועל (המאוגד) במסגרת תאגיד למטרת רווח (חברה פרטית). אולם הגדרה זו אינה יוצרת מבנה משפטי חדש ואין בה כדי לענות על הצורך ביצירת מבנה משפטי ייחודי לעסק החברתי אשר יהוה מסגרת מתאימה להחלת הסדרים מתאימים בתחום התאגידים והמיסוי התואמים את צרכי העסקים החברתיים וכן מסגרת אשר תקל על עסקים חברתיים לגייס הון לפעילותם.

במדינות שונות בעולם נחקקו בעשר השנים האחרונות חוקים שיצרו צורות התאגדות חדשות אשר נועדו לספק מסגרת משפטית ייחודית לעסק החברתי. כך למשל באנגליה נחקק בשנת 2006 חוק ה-Community Interest Companies, אשר קובע הגדרה ייחודית לעסק חברתי במסגרת של חברה פרטית על עסק כזה חלה הגבלה בחלוקת הדיבידנדים לבעלי המניות וכן הסדר נעילה לגבי הון החברה שלא ניתן ליעדו אלא לצרכי המטרה החברתית של החברה.

מאז שנת 2007 נחקקו במדינות שונות בארה"ב מבנים משפטיים חדשים אשר מסדירים את פעילותן של חברות פרטיות הקובעות בתקנונן מטרות חברתיות מבלי לייצר מגבלה על חלוקת הרווחים לבעלי המניות. באירופה חוקקו מדינות שונות הסדרים משפטיים לפעילותם של עסקים חברתיים במסגרת של קואופרטיבים. חקיקה זו באה לענות על צרכים מגוונים של העסקים החברתיים ושל המשקיעים בהם. במסגרת מחקרים שביצע בין היתר כוח משימה מיוחד של מדינות ה-G-8 וארגון ה-OECD הומלץ למדינות לייצר מסגרת תאגידית מתאימה לקידום עסקים חברתיים כאשר הדגש בהגדרתם צריך להינתן ליצירת מחויבות למטרה החברתית, מחויבות אשר תגביר בין היתר את אמון המשקיעים והצרכנים במטרות התאגיד וכן את אמון הממשלה בתאגיד לצורך יצירת מערך תמריצים לפיתוחו.

בנוסף ליצירת חברה שהיא עסק חברתי, הצעת החוק כוללת גם הצעה לתיקון פקודת השותפויות באופן שתכלול "שותפות שהיא עסק חברתי" מאחר שלשותפויות יש תפקיד דומיננטי וחשוב בהתפתחות שוק ההשקעות החברתיות והעסקים החברתיים. קרנות השקעה מהוות גורם חשוב להתפתחות עולם ההשקעות (הלא סחירות) בחברות בכלל ובשלבים הראשונים לחייהן בפרט. הן מתווכות בין המשקיעים לבין חברות הזקוקות למימון. מרבית קרנות ההשקעה מתאגדות במסגרת של שותפות המהווה פלטפורמה נוחה ומקובלת לגיוס הון ממשקיעים והפקדתו בידיים מקצועיות ומומחיות, לניהולו (השוטף הכללי), בדומה לנעשה בתחום ההיי-טק. משכך, מתן אפשרות לייסד שותפות שהיא עסק חברתי אשר תשקיע בחברות ומיזמים אשר מקדמים מטרות ציבוריות וחברתיות היא הכרחית לשם יצירת תשתית נוחה להתפתחות התחום, הדורש התמקצעות ומומחיות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד באדר התשע"ז – 22.3.17

1. [ס"ח תשנ"ט מס' 1711](http://www.nevo.co.il/Law_word/law14/law-1711.pdf) [↑](#footnote-ref-2)
2. [דיני מדינת ישראל, נוסח חדש 28](http://www.nevo.co.il/Law_word/law18/28.pdf), עמ' 549. [↑](#footnote-ref-3)